b'\n_START_ARTICLE_\nTaip\xc4\x97jaus zoologijos sodas\n_START_SECTION_\nIstorija\n_START_PARAGRAPH_\nTaip\xc4\x97jaus zoologijos sodas buvo \xc4\xafkurtas kaip Maruyama zoologijos sodas 1914 m., kai Taivanas buvo Japonijos vald\xc5\xbeioje. Jis buvo \xc4\xafsik\xc5\xabr\xc4\x99s ant Maruyama kalno (dabar Yuanshan) \xc5\xa1iauriniame Taihoku (taip vadintas Taip\xc4\x97jus) priemiestyje. I\xc5\xa1 prad\xc5\xbei\xc5\xb3 tai buvo privatus zoologijos sodas, priklausantis Japonijos pilie\xc4\x8diui Oe. Japonijos vyriausyb\xc4\x97 Taivane sekan\xc4\x8diais metais i\xc5\xa1pirko \xc5\xa1i\xc4\x85 nuosavyb\xc4\x99 ir zoologijos sod\xc4\x85 pavert\xc4\x97 vie\xc5\xa1uoju parku. Po Antrojo pasaulinio karo, kai Taivane \xc4\xafsik\xc5\xabr\xc4\x97 Kinijos Respublika, parko nuosavyb\xc4\x97 buvo perduota Taip\xc4\x97jaus miesto vald\xc5\xbeiai._NEWLINE_Azijos dramblys, pavadintas \xe2\x80\x9eLin Wang\xe2\x80\x9c (1917\xe2\x80\x932003), tarnav\xc4\x99s Kinijos ekspedicin\xc4\x97se paj\xc4\x97gose per Antr\xc4\x85j\xc4\xaf Kinijos-Japonijos kar\xc4\x85 (1937\xe2\x80\x93 1945), ir v\xc4\x97liau i\xc5\xa1si\xc5\xb3stas \xc4\xaf Taivan\xc4\x85 su Guomindano kariuomene, buvo perkeltas \xc4\xaf zoologijos sod\xc4\x85. \xc4\x8cia jis nugyveno did\xc5\xbei\xc4\x85j\xc4\x85 dal\xc4\xaf savo gyvenimo, buvo populiariausias gyv\xc5\xabnas ir zoologijos sode, ir Taivane, kol buvo atsi\xc5\xb3stos 2 pandos i\xc5\xa1 Kinijos. Daugelis suaugusi\xc5\xb3j\xc5\xb3 ir vaik\xc5\xb3 mielai vadino drambl\xc4\xaf \xe2\x80\x9eseneliu Lin Wang\xe2\x80\x9c._NEWLINE_D\xc4\x97l b\xc5\xabtinyb\xc4\x97s pl\xc4\x97stis ir siekiant geresni\xc5\xb3 s\xc4\x85lyg\xc5\xb3 gyv\xc5\xabnams, 1986 m. zoologijos sodas buvo perkeltas \xc4\xaf dabartin\xc4\x99 viet\xc4\x85 Muzha, Taip\xc4\x97jaus pietry\xc4\x8di\xc5\xb3 priemiestyje, tod\xc4\x97l jis kartais vadinamas Muzha zoologijos sodu, kad atskirti nuo buvusio Yuan-shan zoologijos sodo. Dabartinio sodo teritorija yra 165 ha dyd\xc5\xbeio, i\xc5\xa1 j\xc5\xb3 90 ha yra atviri visuomenei._NEWLINE_Sodas smarkiai nukent\xc4\x97jo 2015 m. rugpj\xc5\xab\xc4\x8dio 8 d. per tropin\xc4\xaf uragan\xc4\x85 \xe2\x80\x9eSoudelor\xe2\x80\x9c.\n_START_SECTION_\nEkspozicija\n_START_PARAGRAPH_\nTaip\xc4\x97jaus zoologijos sodas laiko gyv\xc5\xabnus i\xc5\xa1 Taivano, Australijos, Afrikos, Azijos atogr\xc4\x85\xc5\xbe\xc5\xb3 mi\xc5\xa1k\xc5\xb3, dykum\xc5\xb3 ir vidutinio klimato region\xc5\xb3. Sode taip pat yra naminiai gyv\xc5\xabnai, daugiau nei 12 000 pauk\xc5\xa1\xc4\x8di\xc5\xb3, priklausan\xc4\x8di\xc5\xb3 130 r\xc5\xab\xc5\xa1i\xc5\xb3. Zoologijos sode \xc4\xafrengti insektariumas, varliagyvi\xc5\xb3 ir ropli\xc5\xb3 namai, pingvin\xc5\xb3, koal\xc5\xb3, naktini\xc5\xb3 gyv\xc5\xabn\xc5\xb3 buvein\xc4\x97s, pand\xc5\xb3 namai.\n_START_SECTION_\nDid\xc5\xbeiosios pandos\n_START_PARAGRAPH_\n2008 m. zoologijos sodas gavo dovan\xc5\xb3 i\xc5\xa1 \xc5\xbeemynin\xc4\x97s Kinijos (KLR) kaip vienyb\xc4\x97s gest\xc4\x85 dvi pandas, kuri\xc5\xb3 vardai buvo \xe2\x80\x9eTuan Tuan\xe2\x80\x9c ir \xe2\x80\x9eYuan Yuan\xe2\x80\x9c (tai rei\xc5\xa1kia \xe2\x80\x9esusijungim\xc4\x85\xe2\x80\x9c). Prezidentas Chen Shui-bian nepri\xc4\x97m\xc4\x97 dovanos su nykstan\xc4\x8diomis pandomis, tai vertindamas kaip propagandin\xc4\x99 priemon\xc4\x99 prie\xc5\xa1 Taivano nepriklausomyb\xc4\x99, ta\xc4\x8diau sekantis prezidentas Ma Ying-jeou i\xc5\xa1 Guomindano mezg\xc4\x97 stipresnius ekonominius ir diplomatinius santykius su KLR, tod\xc4\x97l neprie\xc5\xa1taravo. \xe2\x80\x9ePand\xc5\xb3 diplomatija\xe2\x80\x9c zoologijos sodui prid\xc4\x97jo papildomus 30 000 lankytoj\xc5\xb3 per dien\xc4\x85. Taivano nepriklausomyb\xc4\x97s \xc5\xa1alininkai ir opozicin\xc4\x97 Demokrat\xc5\xb3 progreso partija kritikavo \xc5\xa1i\xc4\x85 \xe2\x80\x9es\xc4\x85jung\xc4\x85\xe2\x80\x9c, neva jos pagalba Pekinas siekia savo tiksl\xc5\xb3._NEWLINE_\xc5\xa0i pand\xc5\xb3 pora 2013 m. liepos 6 d. susilauk\xc4\x97 jauniklio vardu \xe2\x80\x9eYuan Zai\xe2\x80\x9c, kuris visuomenei buvo pristatytas 2014 m. sausio 6 d. Tai buvo pirmoji panda, gimusi Taivane.'